Doi deveni care se aflau în izolare la domiciliu după ce de câteva zile se întorseseră din regiunea Lombardia, din Italia, au fost amendați cu câte 20.000 de lei, de către inspectorii de sănătate publică. Cei doi au ieșit din casă, deși erau obligați să rămână timp de 14 zile în izolare la domiciliu, s-au plimbat prin oraș și au mers chiar la să-și reînnoiască pașapoartele.

„Cele două persoane, întorse recent din regiunea Lombardia, din Italia, erau izolate la domiciliu, fiind monitorizate de DSP Hunedoara. Pentru că nu au răspuns la telefon, am anunţat Poliţia. În scurt timp, persoanele în cauză au fost găsite la Serviciul de Pașapoarte din Deva, de unde au fost transportate cu ambulanța specială la Spitalul Județean de Urgență Deva. Pentru nerespectarea măsurilor speciale instituite în situații epidemiologice deosebite, cele două persoane au fost amendate de reprezentanții DSP Hunedoara cu amenzi în valoare de 20.000 de lei fiecare, pentru nerespectarea prevederilor legale cu privire la prevenirea răspândirii bolilor infecto-contagioase”, a declarat medicul şef al Direcţiei de Sănătate Publică Hunedoara, medicul Cecilia Birău.

Cele două persoane vor continua procedura de izolare la domiciliu şi nu prezintă semne sau simptome de boală.